Document ID: 32010D0435
Publication Date: 2010-08-09

Title and Content:
ROZHODNUTIE KOMISIE
z 9. augusta 2010,
ktorým sa mení a dopĺňa príloha XI k smernici Rady 2003/85/ES, pokiaľ ide o zoznam laboratórií oprávnených narábať so živým vírusom slintačky a krívačky
[oznámené pod číslom K(2010) 5420]
(Text s významom pre EHP)
(2010/435/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na smernicu Rady 2003/85/ES z 29. septembra 2003 o opatreniach Spoločenstva na kontrolu slintačky a krívačky, ktorou sa zrušuje smernica 85/511/EHS a rozhodnutia 89/531/EHS a 91/665/EHS a mení a dopĺňa sa smernica 92/46/EHS (1), a najmä na jej článok 67,
keďže:
(1)
V smernici 2003/85/ES sa ustanovujú minimálne kontrolné opatrenia, ktoré sa majú uplatňovať v prípade výskytu ohniska slintačky a krívačky, a určité preventívne opatrenia zamerané na zvýšenie informovanosti a pripravenosti príslušných orgánov a poľnohospodárov, pokiaľ ide o toto ochorenie.
(2)
Tieto preventívne opatrenia zahŕňajú aj povinnosť členských štátov zabezpečiť, aby sa so živým vírusom slintačky a krívačky na účely výskumu a diagnostiky narábalo výhradne v oprávnených laboratóriách uvedených v časti A prílohy XI k smernici 2003/85/ES a aby sa príprava inaktivovaných protilátok určených na výrobu očkovacích látok alebo príprava samotných očkovacích látok a súvisiaci výskum vykonávali výhradne vo schválených prevádzkarniach a laboratóriách uvedených v časti B prílohy XI k uvedenej smernici.
(3)
Bulharsko oficiálne oznámilo Komisii, že po kontrole vykonanej v súlade s článkom 66 smernice 2003/85/ES sa ich národné referenčné laboratórium viac nepovažuje za laboratórium spĺňajúce normy biologickej bezpečnosti ustanovené v článku 65 písm. d) smernice 2003/85/ES.
(4)
Holandsko oficiálne oznámilo Komisii určité zmeny týkajúce sa názvu laboratória nachádzajúceho sa v Holandsku a uvedeného v časti B prílohy XI k smernici 2003/85/ES.
(5)
Z bezpečnostných dôvodov je dôležité aktualizovať zoznam uvedený v prílohe XI k smernici 2003/85/ES.
(6)
Je preto nevyhnutné vypustiť zo zoznamu laboratórií uvedeného v časti A údaj týkajúci sa Bulharska a údaj týkajúci sa Holandska v zozname laboratórií uvedenom v časti B prílohy XI k smernici 2003/85/ES nahradiť. Príloha XI k smernici 2003/85/ES by preto mala zodpovedajúcim spôsobom zmeniť a doplniť.
(7)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Príloha XI k smernici 2003/85/ES sa mení a dopĺňa takto:
1.
V časti A sa údaj týkajúci sa Bulharska vypúšťa.
2.
V časti B sa údaj týkajúci sa Holandska nahrádza takto:
„NL
Holandsko
Merial S.A.S., Lelystad Laboratory, Lelystad“
Článok 2
Toto rozhodnutie je určené členským štátom.
V Bruseli 9. augusta 2010

Classification:
Level 1 Topics: 100158
100149
100161
100156
Level 2 Topics: 100277
100283
100282
100215
100262
100250
100245
Level 3 Topics: 2442
5781
5283
2479
122
5087
2106
4590
913
4845
914
2478
2200
5877
All Topics: 1445
1854
2286
3660
5063
994